— Зусім не. Сярод нашых аркестрантаў ёсць і студэнты Акадэміі музыкі. Але найперш гэта знаныя музыканты. Сабраўся поўны сімфанічны склад! Канцэртмайстрамі, да прыкладу, выступаюць такія выбітныя скрыпачы, як Юлія Стэфановіч і Алег Подаў. Яны перадаюць свой вопыт — і калектыў, да ўсяго, становіцца для творчай моладзі яшчэ і добрай выканальніцкай школай. Не дзіва, што з нашым аркестрам саліруюць многія выдатныя музыканты, лаўрэаты міжнародных конкурсаў: піяніст, выкладчык Санкт-Пецярбургскай кансерваторыі Станіслаў Салаўёў, нашы віяланчэлісты — Мікаэл Самсонаў, які апошнім часам жыве і працуе ў Германіі, і Максім Барбаш, які працягвае вучобу ў Маскоўскай кансерваторыі, а таксама скрыпачка Юлія Лебядзенка, якая вучылася ў Вене, флейтыстка, салістка аркестра Марыінскага тэатра Марыя Фядотава, гітарыст Юрый Няхай і многія іншыя.